b'\n_START_ARTICLE_\nIsmo H\xc3\xb6ltt\xc3\xb6\n_START_PARAGRAPH_\nIsmo Olavi H\xc3\xb6ltt\xc3\xb6 (s. 1940 Espoo) on suomalainen valokuvaaja._NEWLINE_Ennen p\xc3\xa4\xc3\xa4toimista valokuvaajan uraansa Ismo H\xc3\xb6ltt\xc3\xb6 toimi kultasepp\xc3\xa4n\xc3\xa4 vuodesta 1955 vuoteen 1970. Jo 1960-luvulla h\xc3\xa4n kuitenkin harrasti valokuvausta vakavasti ja kierteli Suomea kuvaten k\xc3\xb6yhi\xc3\xa4 maaseudun ihmisi\xc3\xa4. Yhdess\xc3\xa4 Mikko Savolaisen kanssa h\xc3\xa4n julkaisi vuonna 1970 valokuvateoksen Suomea t\xc3\xa4m\xc3\xa4kin. Kahta vuotta my\xc3\xb6hemmin julkaistiin toinen yhteisty\xc3\xb6n tulos Raportti Suomen mustalaisista._NEWLINE_H\xc3\xb6ltt\xc3\xb6 sai valokuvataiteen valtionpalkinnon ensimm\xc3\xa4isen kerran vuonna 1969, ja uudelleen vuonna 1992 koottuaan 1960-luvun mustavalkokuviaan isoksi, kolmella v\xc3\xa4rill\xc3\xa4 arkistokelpoiselle paperille painetuksi omakustanteiseksi valokuvateokseksi Ihminen p\xc3\xa4\xc3\xa4osassa. Sen sitomoon j\xc3\xa4ljelle j\xc3\xa4\xc3\xa4neist\xc3\xa4 painoarkeista sidottiin vuonna 2008 hieman erisis\xc3\xa4lt\xc3\xb6isi\xc3\xa4 kirjoja nimell\xc3\xa4 Valokuvia \xe2\x80\x93 Photographs. Vuonna 2003 kirjan kuvia n\xc3\xa4htiin isoina suurennoksina Galleria Hippolytess\xc3\xa4 Helsingiss\xc3\xa4._NEWLINE_Vuosina 1970\xe2\x80\x931979 H\xc3\xb6lt\xc3\xb6n yrityksen\xc3\xa4 oli Studio Ismo H\xc3\xb6ltt\xc3\xb6 Ky, ja vuodesta 1980 l\xc3\xa4htien Ryk\xc3\xa4m\xc3\xa4 Oy. Valtaosa H\xc3\xb6lt\xc3\xb6n tuotannosta on ollut mainos- ja muita k\xc3\xa4ytt\xc3\xb6kuvia, tilaajina muiden muassa art directorit Herbie Kastemaa, Asko Kekkonen, Erkki Ruuhinen, Kari Torkler ja Jukka Veistola._NEWLINE_Ismo H\xc3\xb6ltt\xc3\xb6 sai valtion taiteilijael\xc3\xa4kkeen vuonna 2002. Kev\xc3\xa4\xc3\xa4ll\xc3\xa4 2015 Ateneumin taidemuseo j\xc3\xa4rjesti suuren n\xc3\xa4yttelyn H\xc3\xb6lt\xc3\xb6n t\xc3\xb6ist\xc3\xa4. H\xc3\xb6lt\xc3\xb6n valokuvia on Suomen lis\xc3\xa4ksi ollut n\xc3\xa4ytteill\xc3\xa4 Ranskassa, Tanskassa ja Liettuassa.'